NÁVRH NA PRISTÚPENIE SLOVENSKEJ REPUBLIKY K 13. DOPLNENIU ZDROJOV MEDZINÁRODNÉHO ZDRUŽENIA PRE ROZVOJ (IDA)

Medzinárodné združenie pre rozvoj (International Development Association, ďalej iba „IDA“), ako súčasť skupiny Svetovej banky má hlavný cieľ podnietiť ekonomický a sociálny pokrok v rozvojových krajinách prostredníctvom rastu produktivity a tak zlepšiť životnú úroveň ľudí.

Združenie IDA, dcérska organizácia Medzinárodnej banky pre obnovu a rozvoj (International Bank for Reconstruction and Development, ďalej iba „IBRD“), bolo založené v roku 1960 a k 29. 5. 2002 malo 161 členských štátov. Poskytuje pomoc najchudobnejším rozvojovým štátom za takých podmienok, ktoré nezaťažujú platobnú bilanciu týchto krajín v takej miere ako pôžičky od IBRD. Pomoc IDA sa sústreďuje hlavne na veľmi chudobné štáty s ročným HDP na 1 obyvateľa menším ako 885 USD. Toto kritérium dnes spĺňa 79 štátov (stav k 1. 3. 2002). Členstvo v IDA je podmienené členstvom v IBRD. Prostriedky poskytované chudobnejším krajinám prostredníctvom IDA pochádzajú hlavne z príspevkov od jeho bohatších členov, ale i z niektorých rozvojových štátov a štátov vyvážajúcich ropu. Zdroje IDA sa tiež zvyšujú častými prevodmi z čistého zisku IBRD. Úvery IDA sa poskytujú len vládam rozvojových štátov na dobu 30 - 50 rokov s 10-ročným odkladom splatnosti s nízkou úrokovou sadzbou 0,5 - 2 % alebo bez úrokov a platí sa len servisný poplatok vo výške 0,5 % z vyplatenej čiastky každého úveru. Agendu IDA vykonáva aparát banky IBRD, ktorej prezident je tiež na čele tohto združenia. Projekty IDA musia spĺňať tie isté kritéria ako projekty podporované IBRD. Podľa toho, ako platia kvóty, rozdeľujeme členské krajiny (donorské krajiny) na dve skupiny:
•	hospodársky vyspelé a silné krajiny – platia celé kvóty vo voľne zameniteľnej mene, s ktorými má IDA právo voľne disponovať;
•	rozvojové krajiny – vo voľne zameniteľnej mene platia len 10 % z kvót a zvyšok v národnej mene. Tých zvyšných 90 % môže IDA použiť len so súhlasom danej krajiny.
 IDA získava prostriedky na financovanie svojej činnosti z rôznych zdrojov:
-	kvóty = kapitál, ktorý musí krajina zaplatiť pri vstupe do IDA;
-	príspevky od členských krajín – najmä vyspelých, ale i z niektorých rozvojových štátov a štátov vyvážajúcich ropu (týmito príspevkami si môžu členské krajiny, podobne ako v IBRD, zvyšovať svoj podiel v IDA a tým aj množstvo disponibilných hlasov); 
-	zo ziskov IBRD.
Výška príspevku členskej krajiny sa vypočítava na základe ukazovateľa podielu upraveného HNP krajiny. Ide o relatívny ukazovateľ, ktorý odráža veľkosť HNP krajiny vážený HNP na obyvateľa. Ak je HNP na obyvateľa indikátorom bohatstva krajiny, ukazovateľ upraveného podielu HNP je spravodlivým merítkom schopnosti krajiny podieľať sa na doplnení.

ČSFR sa podieľala na 9. doplnení zdrojov vo výške 10 mil. SDR (Special Drawing Rights – SDR, pričom 1 SDR je dnes približne 61 Sk) v troch rovnakých splátkach. Po rozdelení federácie bolo NR SR dňa 16. decembra 1992 schválené nástupníctvo Slovenskej republiky v IDA. Príspevok k 10. doplneniu zdrojov IDA vo výške 10 mil. SDR sa delil v pomere 2:1; z toho podiel SR bol 3,3 mil. SDR a ČR 6,7 mil. SDR. Uvedená čiastka 3,3 mil. SDR pre SR mala byť splatená v 3 rovnakých splátkach vo výške 1,1 mil. SDR v rokoch 1993-95 vždy k 30. novembru príslušného roku. I napriek tomu, že federálna vláda vyslovila súhlas s doplnením zdrojov IDA za ČSFR, v Dohode medzi vládou Slovenskej a Českej republiky zo dňa 7. 4. 1993 o prevode majetkových účastí Českej a Slovenskej federatívnej republiky v medzinárodných menových a finančných inštitúciách do kompetencie Slovenskej republiky a Českej republiky, nebola klauzula, že Slovenská republika súhlasí a pristupuje k 10. doplneniu zdrojov IDA a Slovenská republika sa oproti Českej republike k tomuto aktu nepripojila.

Úvahy týkajúce sa agendy Svetovej banky o znížení chudoby, smerovali k záveru, že bolo potrebné pokračovať vo finančnej podpore v potrebnej miere, aby sa pomohlo štátom pri úspešnom zavádzaní ich rozvojových stratégií. V tomto kontexte sa viedli diskusie o 11. a následne v roku 1998 aj o ďalšom 12. doplnení zdrojov IDA. Uznesením vlády SR č. 288  zo dňa 23. 4. 1996 Slovenská republika pristúpila k 11. doplneniu zdrojov IDA. V rokoch 1997-1999 bolo troma splátkami poskytnutých do IDA celkovo 3 mil. SDR, čím sa SR zaradila medzi 38 donorských krajín. K 15.1.1999 bolo toto doplnenie ukončené. Dňa 22. 12. 1999 pristúpila Slovenská republika Uznesením vlády SR č. 1142 k 12. doplneniu zdrojov IDA a v rokoch 2001-2002 bolo dvoma splátkami poskytnutých do IDA celkovo 1,14 mil. SDR.

Diskusie o 13. doplnení zdrojov IDA (príloha č. 1) sa zameriavajú na význam potreby vonkajšej finančnej pomoci, hlavne koncesných (zvýhodnených) finančných prostriedkov pre najchudobnejšie štáty, ako aj na naliehavú potrebu riešenia primeranosti oficiálnej rozvojovej pomoci. Podľa záverov z posledného zasadnutia Rozvojového výboru Svetovej banky, zástupcovia IDA odporúčajú, aby IDA zamerala pozornosť na zabezpečenie rastu produktivity a  znižovanie chudoby hlavne  v krajinách Afriky a Ázie, čo sa zdôrazňovalo už pri 10. (a následne aj pri 11. a 12.) doplnení zdrojov IDA. Napriek tomuto konsenzu, rozpočtové tlaky v mnohých donorských štátoch boli dôležitým determinantom veľkosti doplnenia. 

Z  hľadiska medzinárodno-politickej prestíže, snahy SR o vstup do EÚ a členstvo v OECD je vhodné, aby Slovenská republika pokračovala v týchto aktivitách (porovnanie s krajinami  V – 4 v prílohe č. 2). 

Výška poskytnutých prostriedkov:

•	SR pristúpi k doplneniu zdrojov IDA vo výške 1,32 mil. SDR (čo predstavuje pre SR záväzok približne 80,09 mil. Sk podľa kurzu z 29. 5. 2002 1 SDR = 60,674 Sk).

Technika realizácie platby: 

•	s rozložením splátky na 2 roky;
•	a zároveň využiť možnosť odkladu prvej splátky o 1 rok (prvá splátka v roku 2003).

Príloha č. 1
PRÍSPEVKY  JEDNOTLIVÝCH ŠTÁTOV V RÁMCI 13. DOPLNENIA ZDROJOV
(čiastky sú v miliónoch SDR)
Návrh
Príspevky 
Prispievajúci štát	základné (SDR)	Podiel %	dodatočné (SDR)	
				
Argentína	8,00	0,08		
Austrália	119,65	1,19		
Rakúsko	67,13	0,67		
Belgicko	155,31	1,55		
Brazília	61,12	0,61		
Kanada	375,75	3,75	27,05	
Česká republika	5,01	0,05		
Dánsko	158,32	1,58		
Fínsko	60,12	0,60		
Francúzsko	540,47	5,39		
Nemecko	1 024,30	10,22		
Grécko	11,59	0,12		
Maďarsko	5,95	0,06		
Island	3,01	0,03		
Írsko	18,04	0,18	16,80	
Izrael	10,02	0,10		
Taliansko	380,76	3,80		
Japonsko	1 673,34	16,70		
Kórea	91,18	0,91		
Kuvajt	14,03	0,14		
Luxembursko	10,02	0,10		
Mexiko	5,01	0,05		
Holandsko	300,60	3,00		
Nový Zéland	12,02	0,12		
Nórsko	152,30	1,52		
Poľsko	3,01	0,03		
Portugalsko	20,04	0,20		
Rusko	8,00	0,08	12,00	
Saudská Arábia	43,36	0,43		
Singapur	28,06	0,28		
Slovensko	1,32	0,01		
Južná Afrika	8,02	0,08		
Španielsko	161,32	1,61		
Švédsko	262,52	2,62		
Švajčiarsko	243,49	2,43		
Turecko	9,02	0,09		
Spojené kráľovstvo	1 129,13	11,27		
Spojené štáty americké	2 015,78	20,12		
Venezuela	3,01	0,03		
				
Medzisúčet	9 200,22	91,82		
Dodatočné príspevky			55,85	
Nepridelené	755,03			
Celkom	10 020,00	100,00		
Príloha č. 2
PRÍSPEVKY  ŠTÁTOV  V - 4  V RÁMCI 10., 11., 12. A 13. DOPLNENIA ZDROJOV
(čiastky sú v miliónoch SDR)
                             
Príspevky

11. doplnenie 
                                                                                                         	v roku 1997                         v rokoch
Prispievajúci štát                       10. doplnenie                       do núdzového fondu                1998 - 1999

Česká republika                        6,70                                            1,50                           2,53   

Slovenská republika                 3,30 	                                          1,00                           2,00

Maďarsko                              10,00                                             2,00                           3,00     

Poľsko                                     4,50                                              0,90                           1,52                 

Prispievajúci štát                       12. doplnenie 	         13. doplnenie (návrh)     

Česká republika                               4,67    			    	5,01

Slovenská republika                        1,14				1,32

Maďarsko                                        5,13     				5,95

Poľsko                                             2,59                			3,01